
Ajka város Önkormányzata Képviselő-testületének a 36/2012.(XII.4.) önkormányzati rendelettel módosított 17/2012.(VI.12.) önkormányzati  rendelete a telekvásárlók támogatásáról

A Magyarország Alaptörvénye 32. cikk (2) bekezdésében, a helyi önkormányzatokról szóló többször módosított 1990. évi LXV. törvény 16.§ (1) bekezdésének felhatalmazása alapján, a lakások és helyiségek bérletére, valamint az elidegenítésükre vonatkozó eges szabályokról szóló többször módosított 1993. évi LXXVIII. törvény 62.§ (3) bekezdésének e.) pontjában, meghatározott feladatkörben eljárva Ajka város Önkormányzata Képviselő-testülete a következőket rendeli el: 

1.§

A rendelet célja Ajka városban élők, vagy Ajka városban letelepedni szándékozó személyek és családok részére telekvásárláshoz nyújtott önkormányzati támogatás biztosítása. 

2.§

(1) Telekvásárlási támogatásban részesülhetnek a 45 év alatti (házastársak és élettársak közül legalább az egyik 45 év alatti)

- fiatal házasok, 

- élettársi kapcsolatban élő személyek, 

- saját háztartásukban legalább egy kiskorú eltartásáról gondoskodó házasok vagy élettársak,

- egyedülálló gyermekes személyek,

- egyedülállóak,

ha egyébként megfelelnek az e rendeletben meghatározott feltételeknek.

(2) Házastársak, élettársak kizárólag együtt részesíthetők támogatásban azzal, hogy a       támogatással érintett ingatlanon együttesen és kizárólagosan szereznek tulajdonjogot.

(3) Méltányosságból a támogatásban részesülő szülője a támogatással érintett ingatlanon haszonélvezeti jogot szerezhet, amennyiben hitelt érdemlő módon bizonyítja, hogy tulajdonrésze eladásával, vagy készpénzzel segítette a támogatást igénylő ingatlan vásárlását. 

3.§.

  A támogatás a telekvásárlók részére csak akkor állapítható meg:

1. ha nincs lakástulajdonuk, illetve a tulajdonukban lévő lakást legalább a

   telekvásárlással egy időben értékesítik, és ezt előszerződéssel vagy adásvételi

   szerződéssel igazolják,

2. ha öröklés útján szerzett és haszonélvezettel terhelt tulajdonuk van, de a

   lakásingatlanban a haszonélvező lakik,

3. ha az önkormányzati bérlakás határozatlan idejű bérleti jogviszonyáról az önkormányzat javára lemondtak.

4.§.

Nem állapítható meg támogatás a pályázóknak:

               - ha pályázók családjában az 1 főre jutó jövedelem meghaladja a mindenkori öregségi nyugdíj legkisebb összegének négyszeresét,

                - ha pályázók családjában az 1 főre jutó jövedelem nem éri el a mindenkori öregségi   

                  nyugdíj legkisebb összegének másfélszeresét,

-  ha pályázók egyike sem rendelkezik határozatlan időtartamú munkaviszonnyal,   

   közszolgálati, közalkalmazotti, szolgálati jogviszonnyal, vagy munkaviszony    

   jellegű jogviszonnyal,

          -  ha pályázó a pénzintézettel a lakásvásárlásra, építésre vonatkozó hitelszerződést  

 már megkötötte,

             - aki a támogatás iránt benyújtott pályázatában olyan valótlan adatot közöl, mely   

         számára jogtalan előnyt jelentene, különösen ha a jövedelmi-vagyoni 

         viszonyaikról adott nyilatkozata tartalmaz valótlan adatot,

               - telekvásárlás során az eladó az igénylőnek a Polgári Törvénykönyvről szóló 

                 1959. évi IV. törvény 685. § b.) pontja szerinti közeli hozzátartozója vagy   

                 élettársa.  

5.§.

(1) A támogatás elnyerésére a Humán és Népjóléti Bizottság (továbbiakban: Bizottság) évente, a költségvetési rendelet elfogadását követő első bizottsági ülésén - e rendelet megalkotásának évében 2012. június 30. napjáig - pályázatot ír ki. A pályázatot a helyi sajtóban közzé kell tenni. A pályázati hirdetményben a Bizottságnak meg kell állapítani azt az időpontot ameddig a pályázatok benyújthatók.

(2) A pályázatokat a Polgármesteri Hivatalban kell benyújtani, a hivatal által készített formanyomtatványon. A pályázatnak tartalmazni kell:

· a pályázók személyi adatait

· a megvásárolandó lakótelek várható tulajdonosainak személyi adatait

· a pályázók vagyoni helyzetét

· a rendelkezésre álló anyagi fedezetet

(3) A pályázathoz mellékelni kell:

· a pályázók és a velük közös háztartásban élők a kérelem benyújtását megelőző havi átlagjövedelméről szóló igazolásokat (jövedelem: a családi pótlék, gyermektartásdíj, árvaellátás és az önkormányzattól kapott rendszeres pénzellátás)

· a telekvásárlásról szóló adásvételi szerződés másolatát,

· az építési telek 30 napnál nem régebbi tulajdoni lapjának másolatát.

6.§.

(1) A támogatás juttatásáról, formájáról és mértékéről a Bizottság határoz.

(2) A támogatás megítélésénél előnyt élvez, aki Ajka város önkormányzatától vásárol építési telket, és azon építkezik, illetve Ajka város Önkormányzatának tulajdonában (résztulajdonában) álló gazdasági társaságtól telket vásárol. A támogatás megítélésénél - egyébként azonos feltételek mellett - megelőzik az alábbi sorrendben:

· a pályakezdő fiatal házasok a többi pályázót,

· a fiatal házasok az egyedülálló gyermekeseket és élettársi jogviszonyban élőket,

· a többgyermekes családok a kisebb családokat, 

                  -        a zsúfoltan lakók a rendezett körülmények között lakókat.

(3) A támogatás formája egyszeri vissza nem térítendő támogatás, kizárólag lakótelek megvételére, feltéve hogy a támogatott a lakótelken lakóházat épít. 

(4) A támogatás mértéke: maximum 1.000.000.-Ft. A pályázók egyéni körülményeik alapján  a következő támogatásban részesíthetők:  

· a támogatás maximális összege gyermektelen pályázónál 500.000.-Ft

· a támogatás maximális összege 1 gyermeket nevelő vagy gyermektelen, de 1 születendő gyermeket vállaló pályázó esetén 750.000.-Ft

· a támogatás maximális összege 2 gyermeket nevelő vagy 1 gyermeket nevelő és 1 születendő gyermeket vállaló vagy gyermektelen, de 2 születendő gyermeket vállaló pályázó esetén 1.000.000.-Ft

(5) A támogatás formája egyszeri vissza nem térítendő támogatás.

(6)  A megállapított támogatási összeg a telekvásárlással egyidejűleg kerül kiutalására. 

(7) A (4) bekezdésben meghatározott támogatási összegek tekintetében a gyermekvállalás teljesítésre vonatkozó határidő egy gyermekvállalása esetén 2 év, két gyermekvállalása esetén 4 év. 

(8) A vállalt gyermek megszületésére vonatkozó határidőt a támogatási szerződés aláírásától kell számítani. A gyermekvállalásra vonatkozó határidő a terhesség időszakára egyszer meghosszabbítható, ha a terhességet orvosi bizonyítvánnyal a vállalás határidőig igazolják. 

(9) A gyermekvállalás teljesítéseként kell elfogadni a pályázó örökbefogadott, valamint bírósági vagy hatósági határozat következtében utóbb a háztartásba került vérszerinti gyermeket, melynek megtörténtét jogerős bírósági vagy hatósági határozat igazolja. 

(10) Amennyiben a támogatott a gyermekvállalást nem teljesíti vagy csak részben teljesíti, úgy a gyermekvállalási határidő leteltét követő hónap első napját követően a   támogatási szerződést a polgármester felmondja és felszólítja a támogatottat a gyermekvállalás okán megállapított mértékű támogatás Ptk.-ban meghatározott mértékű késedelmi kamattal növelt egy összegben történő visszafizetésére. 

(11) Amennyiben a támogatott a gyermekvállalást nem teljesíti, de a külön jogszabály szerinti egészségügyi szolgáltató által kiállított igazolást a gyermekvállalási határidő lejártáig csatolja, úgy a gyermekvállalás okán megállapított többlettámogatást kamatmentesen kell visszafizetnie. 

(12) A (11) bekezdésben meghatározott esetben csak olyan igazolás fogadható el, amely alapján megállapítható, hogy a támogatási szerződés megkötésének időpontja megelőzi a kizáró ok megállapításának időpontját.    

7.§.

(1) A  támogatással megszerzett lakótelket a támogatási szerződésben meghatározott feltételek szerint elidegenítési és terhelési tilalom terheli. A jelzálogjog, valamint az elidegenítési és terhelési tilalom bejegyzésért a fizetendő mindenkori igazgatási szolgáltatási díj Körzeti Földhivatal felé való befizetése a támogatásban részesülőt (részesülőket) terheli.

(2) A bizottság határozata alapján az önkormányzat nevében a szerződést a polgármester köti meg.

(3) A támogatási szerződésnek tartalmaznia kell a támogatás módját, mértékét, a felhasználás célját. A szerződésnek továbbá tartalmaznia kell a vissza nem térítendő támogatás erejéig az önkormányzat javára az ingatlan nyilvántartásba a jelzálogjog, ennek biztosítására az elidegenítési és terhelési tilalom bejegyzéséről a hozzájárulást, továbbá a szerződésszegés eseteit és következményeire való felhívást.

(4) Az önkormányzat a 7.§ (1) és (3) bekezdése alapján jelzálogjoggal, illetve elidegenítési és terhelési tilalommal terhelt ingatlanhoz a támogatásban részesülő(k) által igényelt további, az állam, valamely hitelintézet, vagy a támogatást vagy kölcsönt folyósító szervezet javára az újabb jelzálogjog, illetve az újabb jelzálogjogot biztosító elidegenítési és terhelési tilalom ingatlan-nyilvántartási bejegyeztetéséhez - a támogatásban részesülő(k) erre irányuló kérelme esetén – a hozzájárulást köteles megadni.

8.§.

A megkötött támogatási szerződés alapján a polgármester a támogatás pénzintézethez történő utalásáról akkor intézkedik, ha támogatásban részesítettek benyújtják a polgármesteri hivatalhoz a bank igazolását hitelképességükről.

9.§

(1) Szerződésszegének minősül, ha a támogatással megvásárolt lakótelket a támogatott 5 éven belül nem építi be, vagy a lakótelket és az azon felépített lakóházat a támogatás szerződés megkötésétől számított 10 éven belül elidegeníti, kivéve a (3) bekezdésében foglalt elidegenítés esetét.

(2) Szerződésszegés esetén a szerződést a polgármesternek fel kell mondani és a vissza nem térítendő támogatás teljes összegét a Ptk-ban meghatározott mértékű késedelmi kamattal egy összegben kell visszafizettetni. 

(3) A bizottság hozzájárulásával nem kell a támogatást egy összegben visszafizetni, ha a támogatásban részesített az ingatlant azért idegenítette el, hogy Ajka város közigazgatási területén építéssel, illetve adásvétellel vagy cserével újabb, a tulajdonába kerülő lakóházat szerezzen és az újonnan szerzett lakóház a támogatással érintett lakóház elidegenítéskori értékével azonos vagy annál nagyobb értékű, a kölcsöntarozást biztosító jelzálogjog és az azt biztosító elidegenítési és terhelési tilalom az újonnan megszerzett ingatlanra átjegyezhető.
(4) Az e rendelet hatályba lépése előtt megkötött és jelenleg is hatályban levő támogatási szerződések alapján nyújtott támogatás felhasználásával szerzett lakásnak a használatbavételi engedély megadását illetve az adásvételi szerződés megkötését követő 10 éven belüli elidegenítéséhez a bizottság abban az esetben járul hozzá, ha a támogatásban részesített a támogatási szerződés szerinti támogatásnak a kamatmentes kölcsön részét teljes egészében visszafizette, továbbá a vissza nem térítendő támogatás részének teljes összegét az önkormányzat elkülönített számlájára befizette.

(5) A (4) bekezdésben szabályozott esetben a támogatással szerzett ingatlanra bejegyzett elidegenítési és terhelési tilalom törléséhez az önkormányzat abban az esetben járul hozzá, ha  vissza nem térítendő támogatás teljes összegének önkormányzat elkülönített számlájára történő befizetésével egyidejűleg a támogatásban részesített kötelezettséget vállal arra, hogy 1 éven belül nagyobb értékű lakást vásárol és hozzájárul ahhoz, hogy az így megszerzett ingatlanra az elidegenítési és terhelési tilalom a támogatási szerződés szerinti fennmaradó időtartamra bejegyzésre kerüljön. 

(6) Az (5) bekezdésben szabályozottak szerinti új lakás megvásárlásra nyitva álló 1 éves határidő jogvesztő.

(7)  Amennyiben a támogatásban részesített az új lakás megvásárlásának tényét hitelt érdemlően igazolja, úgy a (4) bekezdésben foglaltak szerint az önkormányzat elkülönített számlájára elhelyezett összeg az elidegenítési és terhelési tilalom új ingatlanra történő bejegyzésével egyidejűleg részére visszafizetésre kerül. 

10.§.

Értelmező és záró rendelkezések:

(1)E rendelet alkalmazásában az egyes fogalmak jelentése a következő:

a.) fiatal házas: fiatal a házaspár ha a telekvásárlás esetén a pályázat elbírálásakor legalább a házastársak egyike nem töltötte be a 45. életévét.

b.) jövedelem: A szociális igazgatásról és szociális ellátásokról szóló többször módosított 1993. évi III. tv. 4.§ (1) bekezdésében meghatározott jövedelem.

      c.) gyermek:

1.   a 16. életévét még nem töltötte be,

2.    a 16. életévét már betöltötte, de oktatási intézmény nappali tagozatán tanul és a   

       25. életévét még nem érte el,

3.    a 16. életévét már betöltötte, de munkaképesség-csökkenést, illetve 

       egészségkárosodást szenvedett személy és ez az állapota legalább egy éve tart,     

       vagy egy év alatt előreláthatóan nem szűnik meg.

(2)Ez a rendelet 2012. június 15. napján lép hatályba. 

(3)A rendelet hatályba lépésével egyidejűleg hatályát veszti a 37/2010.(XII.22.), a 11/2010.(III.17.), a 4/2010.(II.11.), a 34/2009.(XI.13.), a 11/2008.(III.31.), a 10/2007.(III.19.), a 2/2007.(I.26.), a 45/2005.(XI.22.), 36/2005.(IX.13.), a 9/2005.(II.16.) és a 44/2003.(XII.17.) Ök. rendeletekkel módosított 8/2003.(III.27.) Ök. rendelet.

A j k a , 2012. június 8.


Kihirdetés napja: 2012. június 12.

Schwartz Béla sk.
Dr. Jáger László sk.

 polgármester
      jegyző

I N D O K O L Á S

1. §-hoz: E szakasz a rendelet célját határozza meg. 

2-4.§-hoz: E szakaszok a telekvásárlási támogatás jogosultsági feltételeit rögzítik.

5.§-hoz: E szakasz rögzíti az eljáró Bizottság megnevezését, a pályázati kiírás menetét, a pályázat tartalmi követelményeit valamint a pályázathoz csatolandó dokumentumok körét. 

6-8. §-hoz: E szakaszok rögzítik a telekvásárlási támogatás formáját, mértékét, valamint a kérelmek elbírálásánál alkalmazandó eljárási szabályokat, rögzíti továbbá a támogatási szerződés tartalmi elemeit. 

9.§-hoz E szakasz a szerződésszegés eseteit valamint az azzal járó jogkövetkezményeket rögzíti.

10-11.§-hoz E szakaszok a rendeletben használt egyes fogalmak jelentését rögzíti, továbbá 

a rendelet hatályba lépésről rendelkezik. 

A j k a , 2012. június 8.








            Dr. Jáger László 









          jegyző    

� Új (4), (5),(6),(7) bekezdésekkel kiegészítette:36/2012.(XII.4.) önkormányzati rendelet





